Stimate Domnule Preşedinte al Parlamentului,

      
 În temeiul art. 73 din Constituţia Republicii Moldova, înaintez Parlamentului spre examinare, cu titlu de iniţiativă legislativă,                               proiectul Legii pentru completarea articolului 4 din Legea nr.1585-XIII                         din 27 februarie 1998 cu privire la asigurarea obligatorie de asistenţă medicală  şi solicit examinarea lui în regim de urgenţă pînă la încheierea mandatului Parlamentului de legislatura actuală. 

      
În calitate de organ responsabil de prezentarea proiectului se desemnează Ministerul Sănătăţii.

Cu stimă,

Vladimir VORONIN

Anexe:  1. Proiectul de  lege.

             2. Nota informativă asupra proiectului respectiv.
Domnului Marian LUPU,

Preşedinte al Parlamentului
Proiect

PARLAMENTUL  REPUBLICII  MOLDOVA

L E G E  

pentru completarea articolului 4 din Legea nr. 1585-XIII 
din 27 februarie 1998 cu privire la asigurarea

obligatorie de asistenţă medicală


Parlamentul adoptă prezenta lege organică.


Articol unic. - Articolul 4 alineatul (4) din Legea nr. 1585-XIII                                 din 27 februarie 1998 cu privire la asigurarea obligatorie de asistenţă medicală (Monitorul Oficial al Republicii Moldova, 1998, nr. 38-39, art. 280),                                 cu modificările şi completările ulterioare, se completează cu litera n)                               cu următorul cuprins: 


„ n) persoanele din familiile defavorizate care beneficiază de dreptul                         la ajutor social în conformitate cu Legea nr.133-XVI din 13 iunie 2008                                 cu privire la ajutorul social”.

PREŞEDINTELE  PARLAMENTULUI
N O T Ă  I N F O R M A T I V Ă

referitoare la proiectul de lege pentru completarea articolului 4

 din Legea nr. 1585-XIII din 27 februarie 1998 cu privire

 la asigurarea obligatorie de asistenţă medicală 

Asigurarea obligatorie de asistenţă medicală, care este prin esenţa sa                        un mecanism garantat de stat de protecţie a intereselor populaţiei privind ocrotirea sănătăţii, reprezintă la moment unul din cele mai importante şi durabile mecanisme de protecţie a populaţiei contra riscului financiar legat de depăşirea episoadelor  de îmbolnăvire şi de acoperire a cheltuielilor aferente tratamentului.
Proiectul de lege pentru completarea articolului 4 din Legea nr.1585-XIII                din 27 februarie 1998 cu privire la asigurarea obligatorie de asistenţă medicală                 a fost elaborat în vederea extinderii aplicării acestui mecanism de protecţie financiară în caz de boală şi asupra persoanelor ce fac parte din familii defavorizate şi care, conform Legii nr.133-XVI din 13 iunie 2008 cu privire la ajutorul social, au dreptul la acest ajutor.
Adoptarea acestui proiect de lege va contribui la protejarea  financiară                      a familiilor în dificultate sau cu venituri mici, asigurîndu-le accesul garantat la întregul spectru de servicii incluse în Programul unic de asigurare obligatorie de asistenţă medicală. Astfel se va realiza şi unul din obiectivele stabilite în Strategia de dezvoltare a sistemului de sănătate în perioada 2008-2017,                                  aprobată prin Hotărîrea Guvernului nr. 1471 din 24 decembrie 2007, de a spori echitatea şi solidaritatea sociale la plata contribuţiilor pentru sănătate,                        precum şi accesul la serviciile medicale.

